b'\n_START_ARTICLE_\nUmbrit\n_START_PARAGRAPH_\nUmbrit tai umbrialaiset (lat. Umbri) olivat muinainen kansa, joka asui Apenniinien niemimaalla, Tiberin ja Adrianmeren v\xc3\xa4lill\xc3\xa4. Perim\xc3\xa4tiedon mukaan he ovat alun perin asuneet pohjoisessa liguurien naapureina ja siirtyneet noin 1000 eaa. my\xc3\xb6hemmille alueilleen. Umbrit asuttivat 500-luvulla eaa. Umbrian alueen, joka on saanut nimens\xc3\xa4 heid\xc3\xa4n mukaansa. Roomalaiset k\xc3\xa4viv\xc3\xa4t umbreja vastaan useita sotia, ja kukistivat heid\xc3\xa4t lopullisesti kolmannessa samnilaissodassa Sentinumin taistelussa vuonna 295 eaa. Vuonna 90 eaa. umbrit saivat Rooman kansalaisoikeudet. Umbrit puhuivat latinalle sukua olevaa umbrin kielt\xc3\xa4.'